《云冈歌》
明代·孙承恩

吾闻闽中山水多秀灵，含奇蓄怪流光晶。上有危峰峻崿夐出烟尘表，下有岩泉千道百道喷薄如雷鸣。

金波挥霍蛟龙战，嘘气往往聚作云英英。南台忽报灵沙合，神光上映奎星精。

龚家书屋值其下，郁葱佳气遥相射。读易时时藜火然，朝看宝剑双龙化。

尔时共说云冈子，符祯协瑞凭空起。天人有策献彤庭，一日名称动朝市。

御笔亲题第一人，天门凤翥惊群伦。词林讲幄见风采，唐虞治道时敷陈。

尔时云冈之云烂五色，章施黼座椒兰焚。皇华有命曾专使，玉带生辉烂文绮。

夷徼争看识凤麟，声华实为明时瑞。留都昨去参文衡，得人不让欧阳明。

文章一变宗大雅，学子文儒争法程。帝眷留都根本地，大学师模风化寄。

畴咨简命俾君往，礼乐陶镕淑多士。君不见钟山有云日舒舒，云冈之云行与俱。

氤氲蓄泄作时雨，枯荄鬯达均沾濡。天赋君才栋梁器，姓名应为重瞳记。

嘱君兹行无疾驱，会有徵书随日至。愿言云冈之云益弘敷，大沛甘霖遍遐迩。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。